Pressemeddelelse

September 2011

Peugeot stiller med stærkeste opstilling til Oresund Rally

**Når Oresund Rally skydes i gang lørdag den 10. september, stiller Peugeot med stærkeste opstilling, både når det gælder biler og kørere. *”Vi er med i dette rally for at vinde”*, understreger miljøchef for Peugeot Danmark, Jens Andersen.**

**I klassen for el-biler sidder den tidligere rallykører Mona Heilmann bag rattet af Peugeot iOn med Mie Pedersen som co-driver, mens rallykører Brian Madsen har den garvede Ole Frederiksen med som co-driver i Peugeot 308 SW e-HDi i Energy klassen. I denne klasse deltager også 508 SW e-HDi, og det er med motorjournalist Morten Dam som kører og Hans-Oluf Nielsen som co-driver.**

Oresund Rally handler ikke om at komme først i mål i de forskellige klasser, men er i stedet et pålidelighedsrally i stil med Rallye Monte Carlo Historique. Dette sætter ikke blot store krav til køreren, men især også til co-driveren, som nærmest skal fungere som en levende regnemaskine undervejs for at sikre, at den krævede gennemsnitshastighed holdes.

**Stærke teams fra Peugeot**

Kravet til bilerne i Energy-klassen er en maksimal CO2-udledning på 120 g/km og disse opfylder Peugeot-modellerne til fulde. Peugeot 308 SW e-HDi udleder kun 98 g CO2/km og 508 SW e-HDi har en CO2-udledning på 109 g/km, mens iOn naturligvis har nul emission.

iOn-teamet består af to dynamiske kvinder, der tidligere har kørt rally og opnået flotte resultater: Mona Heilmann og Mie Pedersen. Nu har de taget udfordringen op og på trods af, at de hverken har prøvet at køre et pålidelighedsrally eller har erfaring med at køre el-bil, har de klare ambitioner om at vise, hvad den rappe el-bil duer til.

Brian Madsen, der i øjeblikket ligger til at snuppe Danmarksmesterskabet i Rally, skal i dette rally bruge speederen væsentlig anderledes end han plejer. På den vigtige post som co-driver sidder den erfarne Ole Frederiksen, der også er kendt i rallykredse og blandt andet har deltaget i Rally Monte-Carlo Historique. Brian Madsen og Ole Frederiksen kører i Energy-klassen i 308 SW e-HDi.

Den nyligt lancerede 508 e-HDi, som udmærker sig med et lavt brændstofforbrug, køres af en eventyrlysten motorjournalist, Morten Dam, der ikke viger tilbage for at forcere en jungle eller køre igennem floder. Han har til lejligheden har allieret sig med Hans-Oluf Nielsen.

Peugeot stiller med så stærke teams for at støtte op om dette nye tiltag, som både sætter fokus på ny miljøeffektiv teknologi og samtidig fastholder bilkulturen med et løb i skønne omgivelser. Herudover er det også en måde at understrege, at Peugeot mener det alvorligt med sine miljøeffektive biler – de er ikke blot udstillingsmodeller, men til virkelig brug.

For Peugeot er det samtidig en unik mulighed for at samarbejde med de svenske kollegaer på den anden side af Øresund og derved have både svenske og danske rallemestre med i samme rally. De svenske kørere, der skal overtage bilerne om søndagen bl.a. Peter

Sundfeldt og Berne Kennborn, og den kendte rallykører Gert Blomqvist sammen med Anna Sylvan.

Peugeots historie går langt tilbage, og derfor er det også naturligt at stille op i turistklassen med et par af ikonerne fra historiebøgerne: 504 Cabriolet, som køres af Jens Andersen med hustruen Hanne som co-driver og 504 Coupé, der har Gorm Jacobsen bag rattet og hustruen Berit som co-driver.

Man kan opleve bilerne helt tæt på ved Bella Centeret fra kl. 9-10, hvor løbet skydes i gang og fortsætter op gennem Nordsjælland, hvor der bl.a. også vil være mulighed for at se bilerne ved Kronborg.